Genre: Opinion/Argumentation

Polono Požgan Štorman, sicer diplomirano politologinjo in diplomirano zgodovinarko, večina pozna kot voditeljico jutranjega programa na Radiu Center. Na radiu dela že 16 let. Vzljubila ga je na začetku študentskih let, ko je začela delati na Mariborskem radiu Študent. »Vse, kar je bilo povezano z govorom in komunikacijo, me je tako navdihovalo, da sem se odločila, da postane radio del mojega življenja. In je tudi postal,« razlaga Polona in nadaljuje: »V vseh teh letih nisem nikoli pomislila na to, da se ob petih zjutraj peljem v službo. Delo na radiu je užitek. Dobra družba, dobra glasba, smeh, divjanje po studiu že navsezgodaj, pa jutranje kave, sončni vzhodi, včasih tudi tarnanje, poleg tega pa me vselej razvajata moja dva radijska moška – Sašo Papp in Štefko Bratkovič. « <p/> Zaprisežena radijka je rada tudi gospodinja in uživa v kuhanju. Njena najljubša hobija sta kuhanje in pečenje. Ima dva zelo hvaležna jedca – sina in moža. Kuharija ji je pri srcu tako zelo, da bi morda bila profesionalna kuharica, če bi se še enkrat rodila. »Morda si sama sebe v tej vlogi predstavljam malo preveč v podobi Catherine Zeta Jones v filmu No Reservations, ampak... zakaj pa ne? ! « hudomušno pripomni. <p/> POLONA POŽGAN ŠTORMAN o svojem MAKSU Med vsemi vlogami je Poloni najljubša vloga mame. »Če bi vprašali Maksa, kako mu reče mama, bi vam povedal, da ga kličem ' ljubeznica '. In to je najboljša beseda, ki opisuje najin odnos. Maks je moja ljubezen in obožujem ga. Star je tri leta in pol in je fantek kot večina drugih. Zanimajo ga predvsem avtomobilčki, žage, kosilnice, bagerji in druga motorizirana sredstva. Ob njih se ne znajdem najbolje, zato ga vključujem v druge igre, tiste, ki so meni bližje. Skoraj vsak dan skupaj kuhava. Ko se ob koncu tedna prebudi in vidi, da sem doma, so njegove prve besede: ' Mama, greva zdaj pečt kolače! ' Najbolj me navdušuje dejstvo, da je Maks zelo vesel otrok. Cel dan se smeje in prepeva – seveda obožuje skupino Tabu in zna vse njihove pesmi na pamet. Ko postane resen in siten, mi je jasno, da z njim nekaj ni vredu. Po horoskopu je lev, kar pomeni, da je zelo trmast. V tem obdobju mi to včasih dela sive lase, vendar se tolažim s tem, da mu bo kdaj v življenju ta lastnost še prav prišla,« je navdušena pripovedovala Polona. <p/> Polonini dnevi so načeloma natančno načrtovani. Najkasneje v nedeljo zvečer ve, kak urnik bo imela cel teden. Vstaja zelo zgodaj, ura ji zvoni pet minut čez četrto uro. »Če bi mi zvonila točno ob štirih, bi se mi to zdelo grozno, pet čez štiri deluje bolj normalno,« je pojasnila v smehu. Na radiu nato dela od petih do enajstih, potem gre v pisarno ali na predavanja. Skupaj s prijateljico Mojco Lubanjšek Pehant vodi šolo retorike Retorik, d. o. o. Ne glede na to, kaj in koliko dela, pa ima v sebi vselej materinski občutek, ki jo sili k temu, da dela tako intenzivno in organizirano, da ji ostane dovolj časa za otroka. Marsikdo bi pomislil, da se človek ob takem tempu hitro odpravi spat, a zanjo to sploh ne drži, je pa res, da je najkasneje do enajstih zvečer v postelji. <p/> Odkar ima Maksa, se je njeno življenje zelo spremenilo, in to na boljše. Danes se sprašuje, kako je sploh lahko kdaj rekla, da nima časa ali da je zaspana. Čudi se sama sebi, kaj je počela, preden je imela Maksa. Danes se ji zdi, da ima čas za vse, pa tudi spanja ne potrebuje veliko. Popoldan ali zvečer ji daje energijo Maks. Otrok je nikoli ne obremenjuje, nikoli ne utruja, prej nasprotno. <p/> Sama se ni nikoli spraševala o tem, kako je biti mama. Zdi se ji, da je dobra mama. Maksa sta se oba s Primožem zelo veselila, ko je prišel na svet, sta bila tudi psihično pripravljena nanj. Nikoli ni bilo pomislekov, kvečjemu kakšna vprašanja, in po strokovni plati jih je rešila njena mama, ki je bila včasih babica. <p/> Vsak dan, ko pride domov, ji Maks najprej kaj zaigra in zapoje. »Res vsak dan. Ponavadi se igra, da je Maco ali Izi, to sta kitarista pri skupini Tabu, katere del je tudi njegov očka Primož,« nam je povedala Polona. »Zdaj je Maks v fazi Dobre vile. Ima razvit smisel za humor in točno ve, kako in s čim bo človeka nasmejal. « Polona je nad to njegovo lastnostjo navdušena: »Včasih pride do mene z velikimi očmi in me zelo resno vpraša: ' Poslušaj... a si ti moja mamica? ' To vpraša zato, ker ve, da ga bom potem lovila po stanovanju. « Toda najbolj srečna je, da je zdrav, in tega se poskuša čim večkrat spomniti. <p/> Primožu je všeč, da je Maks trmast in vztraja pri svojem. »Bojda to kaže, da ima karakter,« se zasmeji Polona. Do zdaj je Maks pravo trmo pokazal dvakrat ali trikrat z metanjem po tleh in vreščanjem, sicer pa je izredno vztrajen. Polona je bolj stroga, je pa že večkrat ugotovila, da je Primož večji logik, kar se vzgoje tiče. Že med nosečnostjo je »požrla« vse knjige o vzgoji, ki so ji prišle pod roke, toda sama je ugotovila, da to ni najboljše. <p/> V prihodnosti si za Maksa želi, da bi bil v prvi vrsti zdrav, v drugi odgovoren in v tretji samosvoj. Če lahko sklepa po sebi, te lastnosti prinašajo srečo. Napomembneje pa se ji zdi, da bi Maksu privzgojila odgovornost – do sebe, do drugih, do dela in do življenja. <p/> Maks se že dve leti najraje igra z žagami, pa z bagerji in valarji in podobnim, prehaja pa tudi v obdobje lego kock. Popularni so stolpi. Že od prvega leta pa so najbolj uporabljena igračka v njegovi sobici bobni. Oče, ki je bobnar, mu jih je kupil že za prvi rojstni dan. Za tretji rojstni dan je dobil nove, že bolj uporabne, ki pa so za (mamina) ušesa preglasni. Zato ima Maks zdaj tudi slušalke. »Pravi, da so zelene barve, kar pomeni, da so rdeče,« je v smehu povedala Polona. <p/> Drugače pa so pravila v njihovi družini jasna in vsak večer ima Maks na izbiro – ali risanka ali igrica, ki jo odigra s Primožem. Čez dan risanke in televizija niso dovoljeni. Izjema je kak videospot Tabujev, ki si ga včasih zaželi, da lahko poleg igra bobne ali otroško kitaro. <p/> O zgodnjem učenju v vrtcu Polona meni: »Vse ob svojem času. Za zdaj nimamo nobenih interesnih dejavnosti. Maks se še vedno včasih ' pokakca ' v hlače in bi bilo rahlo smešno, če bi se tak ' čmrlek ' ob tem dejstvu še angleščino učil. « <p/> Maks obiskuje vrtec od septembra. Polona se je odhoda v vrtec precej bala, ker je bil pred tem dve leti doma z varuško. Vendar se je krasno vživel. Prepričana je, da je to tudi zaradi čudovitih vzgojiteljic, Petre in Martine. Zelo ju ima rad, še doma govori o njiju. Zdaj ima v vrtcu že prijatelje in Primož, ki ga zjutraj vozi v vrtec, pravi, da je čisto nestrpen, če se predolgo obirata. Polona je hvaležna, da so ji v vrtcu že prvi teden razblinili dvome in ji pokazali, da je njen otrok pri njih varen in da mu je lepo.